b"\n_START_ARTICLE_\nBidermajer\n_START_PARAGRAPH_\nBidermajer (nem. Biedermeier) je obdobje in \xc5\xbeivljenjski oz. umetni\xc5\xa1ki slog, ki je vezan predvsem na srednjeevropski prostor in se \xc4\x8dasovno prekriva s pojmoma restavracija in predmar\xc4\x8dna doba. Bidermajer je bil v prvi vrsti \xc5\xbeivljenjski slog in \xc5\xa1ele potem tudi umetni\xc5\xa1ki.\n_START_SECTION_\nIzvor in razvoj izraza\n_START_PARAGRAPH_\nTako kot ve\xc4\x8dina obdobij in slogov v zgodovini tudi bidermajer ni imel svojega imena, dokler je obstajal, temve\xc4\x8d mu je bilo to dano \xc5\xa1ele potem, ko ga je bilo \xc5\xbee konec. Izraz bidermajer je imel najprej satiri\xc4\x8den pomen. Vse se je namre\xc4\x8d za\xc4\x8delo v m\xc3\xbcnchenskem humoristi\xc4\x8dno-satiri\xc4\x8dnem tedniku Fliegende Bl\xc3\xa4tter, ki je bil znan po so\xc4\x8dasnih satiri\xc4\x8dnih upodobitvah nem\xc5\xa1kega me\xc5\xa1\xc4\x8danstva. Leta 1848 je nem\xc5\xa1ki pesnik in slikar Joseph Victor von Scheffel v njem objavil dve satiri\xc4\x8dni pesmi z naslovoma Biedermanns Abendgem\xc3\xbctlichkeit in Bummelmaiers Klage, ki sta pravzaprav parodija takrat znanih pesmi \xc5\xa1vabskega va\xc5\xa1kega u\xc4\x8ditelja Samuela Friedricha Sauterja (1766-1846). Scheffelova prijatelja pesnik Ludwig Eichrodt in zdravnik Adolf Ku\xc3\x9fmaul sta potem iz \xc5\xa1aljivih imen filistrskih junakov v omenjenih dveh Scheffelovih pesmih skovala priimek za njun skupen psevdonim Weiland Gottlieb Biedermaier, pod katerim sta se odlo\xc4\x8dila ponovno objaviti nekatere Sauterjeve najve\xc4\x8dje pesni\xc5\xa1ke bisere in ob tem \xc5\xa1e nekatere svoje pesmi, ki so parodija na njegov pesni\xc5\xa1ki slog. Sauterjevo preprosto pesni\xc5\xa1tvo sta namre\xc4\x8d ob\xc4\x8dutila kot nehote zelo zabavno. Leta 1853 sta potem to storila v pesni\xc5\xa1ki zbirki Gedichte in allerlei Humoren, med letoma 1855 in 1857 v listu Fliegende Bl\xc3\xa4tter, leta 1869 pa je Eichrodt pesmi, objavljene v Fliegende Bl\xc3\xa4tter, zbral in objavil \xc5\xa1e v pesni\xc5\xa1ki zbirki Biedermaiers Liederlust. Izmi\xc5\xa1ljeni lik Gottlieba Biedermaierja, naivnega stihoklepca in kvietisti\xc4\x8dnega filistra, ki mu (po Eichrodtovih besedah) \xc2\xbbnjegova mala soba, vrti\xc4\x8dek, neugledno mestece in borna usoda zani\xc4\x8devanega va\xc5\xa1kega \xc5\xa1omo\xc5\xa1tra pripomorejo k zemeljski sre\xc4\x8di\xc2\xab, je tako postal splo\xc5\xa1no znan. _NEWLINE_Eichrodt in Ku\xc3\x9fmaul sta z likom Gottlieba Biedermaierja \xc5\xbeelela satiri\xc4\x8dno razgaliti nepoliti\xc4\x8dno, naivno, oblasti zvesto mentaliteto malome\xc5\xa1\xc4\x8danstva predmar\xc4\x8dne dobe ter njegov nazadnja\xc5\xa1ki literarni okus. \xc4\x8crkovanje besede biedermaier se je pozneje spremenilo v biedermeier. Beseda bieder je v nem\xc5\xa1\xc4\x8dini do predmar\xc4\x8dne dobe imela pozitivno vsebino in je pomenila 'vrl, po\xc5\xa1ten, uporaben', pozneje pa je dobila \xc5\xa1e posmehljiv pomen 'malome\xc5\xa1\xc4\x8danski, predv\xc4\x8deraj\xc5\xa1nji'; drugi del besede pa se navezuje na priimek Meier, ki je (skupaj z ina\xc4\x8dicami: Meyer, Maier\xe2\x80\xa6) eden najbolj pogostih nem\xc5\xa1kih priimkov. _NEWLINE_\xc5\xa0aljivi priimek Biedermeier se je sicer prvi\xc4\x8d pojavil \xc5\xbee leta 1846 in sicer v satiri\xc4\x8dni pesmi revolucionarnega pesnika Ludwiga Pfaua Herr Biedermeier, s podnaslovom Mitglied der \xc2\xbbbesitzenden und gebildeten Klasse\xc2\xab. Tudi ta pesem je bila kriti\xc4\x8dna do me\xc5\xa1\xc4\x8danstva predmar\xc4\x8dne dobe, vendar je po drugi strani tudi res, da je omenjeni izraz postal splo\xc5\xa1no znan \xc5\xa1ele z Eichrodtovimi in Ku\xc3\x9fmaulovimi objavami. Eichrodt je pozneje tudi trdil, da takrat \xc5\xa1e ni poznal te Pfauove pesmi. _NEWLINE_Izraz bidermajer je torej nastal iz posmeha liberalnih mladih intelektualcev Sauterjevi poeziji kmalu po njegovi smrti. Sauterjeva oseba pa je nehote postala navdih za karikaturo, imenovano biedermaier, ki je dala ime \xc4\x8dasu, v katerem je sam \xc5\xbeivel, njegovemu osebnemu \xc5\xbeivljenjskemu slogu, in tudi umetni\xc5\xa1kemu slogu, v katerem je ustvarjal. Toda proti koncu 19. stoletja je beseda biedermeier za\xc4\x8dela izgubljati svojo slab\xc5\xa1alno vsebino, kajti pogled na predmar\xc4\x8dno dobo se je vrednostno spreminjal \xe2\x80\x93 ljudje so za\xc4\x8deli o tej dobi z nostalgijo govoriti kot o dobrih starih \xc4\x8dasih, beseda biedermeier pa je postala sopomenka za udobnost, doma\xc4\x8dnost, dru\xc5\xbeabnost v krogu dru\xc5\xbeine in prijateljev, za (tudi duhovni) umik v zasebnost._NEWLINE_Pojem biedermeier se je kot oznaka za obdobje in slog \xe2\x80\x93 torej: bidermajer \xe2\x80\x93 pojavil \xc5\xa1ele na prelomu iz 19. v 20. stoletje. Zanimanje za to obdobje se je najprej prebudilo na podro\xc4\x8dju umetne obrti, kjer je beseda bidermajer tudi najprej dobila pozitivno vsebino. Bidermajerski slog so prepoznali kot zadnji samostojni slog pred historicizmom. Pri bidermajerskem slogu je na\xc5\xa1la svoj navdih umetna obrt jugendstila. Od romana Thomasa Manna Buddenbrookovi (1901) so se za\xc4\x8deli tudi romanopisci ukvarjati z bidermajerjem. Leta 1906 pa je velika razstava nem\xc5\xa1kega slikarstva v berlinski Stari narodni galeriji prvi\xc4\x8d opozorila na bidermajerske elemente v slikarstvu. Potem so za\xc4\x8deli tudi kulturni zgodovinarji posve\xc4\x8dati ve\xc4\x8d pozornosti dru\xc5\xbebenemu, dru\xc5\xbeinskemu, duhovnemu, literarnemu in glasbenemu \xc5\xbeivljenju v \xc4\x8dasu bidermajerja. Beseda biedermeier je tako postala nevtralna oznaka.\n_START_SECTION_\nZgodovina in zna\xc4\x8dilnosti\n_START_PARAGRAPH_\nNa splo\xc5\xa1no gledano je bidermajerski slog dal vizualni dokaz o spopadu idej med klasicizmom in romantiko, ki se je nadaljeval v prvi polovici 19. stoletja. S\xc4\x8dasoma se je bidermajer vse bolj romantiziral; ravne linije so postale vse bolj zakrivljene in zveri\xc5\xbeene, neko\xc4\x8d enostavne povr\xc5\xa1ine so bile vse bolj dekorirane z umetnimi materiali, dotedanje humane oblike so postale fantasti\xc4\x8dne, teksture eksperimentalne. Vendar je njegova originalna osredoto\xc4\x8denost na lahkoto, funkcionalnost in individualnost, ponovno pri\xc5\xa1la v modo z o\xc5\xbeivljanjem kot neobidermajer sredi 1960-ih.\n_START_SECTION_\nSocialne in politi\xc4\x8dne razmere\n_START_PARAGRAPH_\nBidermajer je tudi termin, s katerim se opisuje tako na\xc4\x8din \xc5\xbeivljenja in mentaliteta, kot umetnost in kultura v obdobju med letoma 1815 - 1848 Umetnostni zgodovinarji ga prvenstveno uporabljajo  za opis notranjega oblikovanja tega obdobja._NEWLINE_Pomemben faktor, ki je vplival na razvoj bidermajerja, je bil ob\xc4\x8dutek razo\xc4\x8daranja, ki je zavladal po politi\xc4\x8dni restavraciji absolutizma 1815 in kasnej\xc5\xa1ega izstopa me\xc5\xa1\xc4\x8danov iz politi\xc4\x8dnega in javnega \xc5\xbeivljenja. Po razko\xc5\xa1nem baroku in ne\xc5\xbenej\xc5\xa1em rokokoju, je bidermajer predstavljal poskus bega v mirno udobno \xc5\xbeivljenje. To je bil \xc4\x8das strogega metternichovega re\xc5\xbeima v katerem je bila bur\xc5\xbeoazija, \xc4\x8deprav bogata in spo\xc5\xa1tovana, izklju\xc4\x8dena iz vseh dr\xc5\xbeavnih uprav. Posledica tega je bila, da je osebni, povsem privatni interes, postal vse pomembnej\xc5\xa1i. Ljudje so hodili na plese, na enodnevne izlete v okolico mest ali obiskovali zabavne parke, gledali\xc5\xa1\xc4\x8da, kavarne in pivnice, samo da bi pobegnili od vsakodnevnih tegob, oobremenjeni s socialnimi problemi in zelo nestabilno politi\xc4\x8dno situacijo. _NEWLINE_Umetnost in kultura sta imeli v \xc4\x8dasu bidermajerja va\xc5\xbeno vlogo, srednji razred je aktivno podpiral vse vrste umetnosti, saloni vplivnih mecenov so postali drugi domovi piscev, skladateljev, slikarjev in kiparjev, kot tudi drugih predstavnikov kulturnega \xc5\xbeivljenja.\n_START_SECTION_\nArhitektura\n_START_PARAGRAPH_\nArhitektura bidermajerja ni bila kaj zelo razli\xc4\x8dna od eklekticizma ali neoklasicizma tistega \xc4\x8dasa, edino kar jo je ozna\xc4\x8devalo je bila enostavnost in skromnost. Tako so imele dru\xc5\xbeinske hi\xc5\xa1e in javni objekti preproste fasade, \xc5\xa1iroke vhode, dekorativne vence in loke, z redkimi izjemami bolj dekorativnih fasad. V modi so bili vrtovi ob me\xc5\xa1\xc4\x8danskih hi\xc5\xa1ah, parki in vrtna arhitektura._NEWLINE_Arhitektura s konca 18. stoletja je \xc5\xbee pripravila teren za okusno preprostost bidermajerskih objektov, v katerem je bil dom najpomembnej\xc5\xa1i vidik te kulture, v katerem je enostavno in funkcionalno pohi\xc5\xa1tvo igralo va\xc5\xbeno vlogo. Pohi\xc5\xa1tvo je bilo enostavno, dobronamerno in funkcionalno, jasnih, blago zakrivljenih linij, razme\xc5\xa1\xc4\x8deno po prostorih z dekoriranimi tapetami s cvetnimi ali enostavnimi geometrijskimi vzorci. V tem \xc4\x8dasu so se pojavili tudi prvi kosi masovno proizvedenega pohi\xc5\xa1tva iz kuhanega lesa, ki sta ga razvila brata Thonet. _NEWLINE_Bidermajer je kot specifi\xc4\x8den avstrijski slog ponovno pri\xc5\xa1el v modo ob koncu 19. stoletja, vzporedno z Art nouveaujem in secesijo in bil cenjen pri urejanju stanovanj vse do leta 1918. Njegove ideje so o\xc5\xbeivele v okviru organizacije \xc3\x96sterreichischer Werkbund._NEWLINE_Danes se na bidermajer gleda z novimi o\xc4\x8dmi - kot na zlato dobo dru\xc5\xbeinskega \xc5\xbeivljenja in doma kot temeljne vrednote.\n_START_SECTION_\nPohi\xc5\xa1tvo in notranje ureditve\n_START_PARAGRAPH_\nNajve\xc4\x8dja zna\xc4\x8dilnost tega sloga in njegov prispevek k umetnosti, je bilo pohi\xc5\xa1tvo, v katerem se jasno vidi vpliv predhodnih slogov empir in directoire a brez njihove pompoznosti in grotesknosti, ker je bilo enostavno in funkcionalno. Bidermajersko pohi\xc5\xa1tvo je zmeh\xc4\x8dalo krutost empirskega sloga in mu dodalo te\xc5\xbeo directoira. Medtem ko je bilo empirsko pohi\xc5\xa1tvo grandiozno in obi\xc4\x8dajno izdelano iz temnega lesa, je bilo bidermajersko izdelano iz svetlega lesa in brez kovinskega okrasja. Povr\xc5\xa1ine so bile polirane z naravnimi materiali, s temnej\xc5\xa1imi poudarki na posameznih delih, \xc4\x8deprav se je inkrustacija zelo redko uporabljala. Me\xc5\xa1\xc4\x8dansko pohi\xc5\xa1tvo iz tega obdobja je lahkotno, ravne linije in razli\xc4\x8dni furnirji s pomo\xc4\x8djo \xc5\xa1elakove politure so pri\xc4\x8darali kvaliteto bivanja in ugodje ljudi. Mizarji so znali z razli\xc4\x8dnimi furniranji pri\xc4\x8darati \xc4\x8dudovite vzorce._NEWLINE_Posebna specifi\xc4\x8dnost bidermajerja, po \xc4\x8demer ga je lahko prepoznati, je njegov izjemno zadr\xc5\xbean geometrijski izgled. Posamezni kosi pohi\xc5\xa1tva so dobili novo vlogo, kot miza, ki se ni ve\xc4\x8d potavljala ob rob, temve\xc4\x8d na sredino, okoli katere so se postavljali stoli, da bi nastal prostor okoli katerega se je zbrala dru\xc5\xbeina za svoje ve\xc4\x8derne aktivnosti. _NEWLINE_Prevleke foteljev in drugih sede\xc5\xbenih povr\xc5\xa1in so imele prevleke iz svetlih, \xc4\x8drtastih tkanin, okra\xc5\xa1ene s cvetjem, girlandami in podobnimi motivi.\n_START_SECTION_\nSlikarstvo\n_START_PARAGRAPH_\nTeme bidermajerskega slikarstva niso ve\xc4\x8d zgodovinski prizori iz antike ampak realne podobe vsakodnevnega \xc5\xbeivljenja._NEWLINE_Za bidermajsko slikarstvo je zna\xc4\x8dilen niz \xc5\xa1armantnih kontemplativnih avtorjev, ki so kazali veliko ljubezen za detajle. Pred tem se je od \xc4\x8dasa do \xc4\x8dasa pojavljala tudi neke vrste dru\xc5\xbebena kritika, predvsem v \xc5\xbeanrskih motivih, ki je nastala pri nizozemskem slikarstvu 16. stoletja. Najva\xc5\xbenej\xc5\xa1i predstavniki tega sloga slikarstva v Avstriji, so bili; Josef Danhauser, Peter Fendi, Carl Schindler, Friedrich Gauermann in Ferdinand Georg Waldm\xc3\xbcller (neko obdobje)._NEWLINE_V tem obdobju je postala popularna krajina, zato so se slikarji odpravili v Alpe v Italijo in slikali neokrnjeno naravo, pa tudi nevihte, poplave, vulkanske erupcije. Med njimi sta bila posebej popularna Waldm\xc3\xbcller in Friedrich Gauermann. _NEWLINE_Portretno slikarstvo je postalo ena od najva\xc5\xbenej\xc5\xa1ih vej likovne umetnosti, popularne pa so bile tudi miniature. To je bila posledica porasta srednjega razreda v dru\xc5\xbebi, ki je postal nova skupina potro\xc5\xa1nikov, ljudi, ki so hoteli in bili voljni pla\xc4\x8dati svoje in skupinske dru\xc5\xbeinske portrete. Te \xc5\xbeelje so izpolnjevali slikarji; Waldm\xc3\xbcller, Amerling, Ender, Einsle, Daffinger, Eybl, Kupelwieser, Krafft in Kriehuber. Ko se je sredi 19. stoletja pojavila dagerotipija, je zanimanje za slikanimi portreti naglo upadlo. Po drugi strani pa je to vplivalo na razvoj tehnike tiskanja - posebej litografije, zato si na Dunaju nastale \xc5\xa1tevilne izdajateljske dru\xc5\xbebe, ki so tiskale manj\xc5\xa1e serije znanih slik, topografske karte in \xc5\xa1tevilne grafi\xc4\x8dne mape razli\xc4\x8dnih tematskih vsebin, od mode do zgodovine.\n_START_SECTION_\nKnji\xc5\xbeevnost\n_START_PARAGRAPH_\nLiterarni bidermajer ni splo\xc5\xa1no evropski pojav; zajel je predvsem kulturni prostor Srednje Evrope in Skandinavije, najmo\xc4\x8dneje pa nem\xc5\xa1ko jezikovno obmo\xc4\x8dje, to je nem\xc5\xa1ko in avstrijsko knji\xc5\xbeevnost v \xc4\x8dasu med 1825 - 1848. To je bil spoj romantizma in realizma, slog poudarjene sentimentalnosti in bega v preteklost in intimo, ki je zna\xc4\x8dilna za novele, romane in poezijo._NEWLINE_Glavni princip tega sloga je bil sanfte gesetz (prijazen zakon) narave, ki je baziral na apoliti\xc4\x8dnosti, samokontroli in resignaciji. Tipi\xc4\x8dni pisci bidermajerja so bili Adalbert Stifter, Franz Grillparzer, Nikolaus Lenau, Eduard M\xc3\xb6rike in drugi. _NEWLINE_\xc4\x8ceprav je knji\xc5\xbeevnost v glavnem obsegala epska dela, je bil to \xc4\x8das, ko so cvetela dunajska gledali\xc5\xa1\xc4\x8da, ki so mimo stroge cenzure, uspela pretihotapiti dela v dialektu in spregovoriti o prepovedanih temah in frustracijah dru\xc5\xbebe. _NEWLINE_Zabavno knji\xc5\xbeevnost zaznamujejo romani groze, pou\xc4\x8dni zgodovinski romani, \xc5\xa1tevilni almanahi in priro\xc4\x8dniki bontona, spominske knjige in rodovniki.  _NEWLINE_V slovenski literarni zgodovini je bilo vpra\xc5\xa1anje bidermajerja dele\xc5\xbeno le malo pozornosti.\n_START_SECTION_\nGlasba\n_START_PARAGRAPH_\nBidermajer je bilo obdobje, ko velikodu\xc5\xa1ni pokrovitelji in uporabniki glasbe niso bili ve\xc4\x8d samo visoki plemi\xc4\x8di, ampak novo nastala bur\xc5\xbeoazija. Prav takrat, 1812, je bilo osnovano Dunajsko zdru\xc5\xbeenje prijateljev glasbe (Gesellschaft der Musikfreunde in Wien), v katerem je ta nova bur\xc5\xbeoazija igrala glavno vlogo. Lahkotnej\xc5\xa1a glasba, kot je bil dunajski val\xc4\x8dek, je postala zelo popularna, kot tudi kvarteti, ki si jih je lahko privo\xc5\xa1\xc4\x8dila skromnej\xc5\xa1a bur\xc5\xbeoazija da jim je igrala na domovih.\n_START_SECTION_\nKiparstvo\n_START_PARAGRAPH_\nKiparstvo kot relativno draga umetnost, je imelo v bidermajerju zanemarljivo vlogo, zato so bile velike skulpture prava redkost. Namesto tega so bile v modi majhne poslikane porcelanske figurice \xe2\x80\x93 bric-\xc3\xa0-brac. _NEWLINE_Za bidermajer se razvilo obrtni\xc5\xa1tvo - posebej izdelava predmetov iz stekla, ki so ga poslikali, gravirali in peskali. Popularne so postale personalizirane \xc4\x8da\xc5\xa1e z vgraviranimi imeni, ki so postale predmet darovanj in cenjen spominek. V tej obrti so bili znani mojstri M\xc3\xb6hn, Kothgasser in Johann Josef Mildner.\n_START_SECTION_\nBidermajer v ju\xc5\xbenoslovanskem prostoru\n_START_PARAGRAPH_\nBidermajer je zajel samo severnej\xc5\xa1e dele Slovenije in Hrva\xc5\xa1ke in to z zakasnitvijo po ve\xc4\x8djih urbanih centrih ter se zadr\xc5\xbeal prakti\xc4\x8dno skoraj do druge svetovne vojne kot dominantni slog notranjega oblikovanja. Najve\xc4\x8d pohi\xc5\xa1tva se je uvozilo iz Avstrije in Nem\xc4\x8dije, kasneje pa se je za\xc4\x8dela tudi proizvodnja po manj\xc5\xa1ih manufakturah (Kraft, Zagreb, Goger, Vara\xc5\xbedin). Vzporedno se je razvila proizvodnja dekorativnih predmetov. Po vzoru na Dunaj se je lokalna bur\xc5\xbeoazija \xc5\xbeelela portretirati, zato so se pojavili potujo\xc4\x8di slikarji, ki su te potrebe zadovoljili, kot; Karas, Stroy, Zasche, H\xc3\xb6tzendorf in \xc5\xa1tevilni drugi. Najbolj znan graditelj v tem slogu je bil Bartol Felbinger, ki je zgradil \xc5\xa1tevilne objekte po zagreb\xc5\xa1kem Gri\xc4\x8du._NEWLINE_Slovenski slikarji v obdobju bidermajerja so: Matev\xc5\xbe Langus, Mihael Stroj, Jo\xc5\xbeef Tominc, Anton Karinger in Marko Pernhart. Obraze in krajine so olep\xc5\xa1evali. Slikali so predvsem portrete in krajine."